大梁見喬詡
作者：羅隱
朝代：唐

paragraphs: 湘水春浮岸，淮燈夜滿橋。
六年悲梗斷，兩地各萍漂。
刀筆依三事，篇章奏珥貂。
跡卑甘汩沒，名散稱逍遙。
好寺松爲徑，空江桂作橈。
野香花伴落，缸暖酒和燒。
晉沼尋遊鳳，秦冠竟歎鴞。
骨凡雞犬薄，魂斷蕙蘭招。
悵望添燕琯，蹉跎厭魯瓢。
敗桐方委爨，冤匣正沖霄。
戰代安釐國，封崇孝景朝。
千年非有限，一醉解無聊。
漏永燈花暗，爐紅雪片銷。
久遊家共遠，相對鬢俱凋。
運命從難合，光陰奈不饒。
到頭蓑笠契，兩信釣魚潮。